Subject: Vastulause. Tõstamaa Kaitsetööstuspark
From: Tiina Kägo <[email-masked]>
To: "KM Info" <[email-masked]>
Date: Sun, 4 May 2025 17:37:01 +0300

Tere

Käesolevaga avaldame meie,  Tiina Kägo, Janne Rantanen ja Tiiu Kägo, oma vastuseisu Tõstamaa Kaitsetööstuspargi rajamisele.

PÕHJENDUSED
1. Antud planeeringut ei saa meie hinnangul nimetada riigi eriplaneeringuks, kuna planeeritud tingimustel kahjustab see Eesti Vabariigi finants-, loodusressursi-, kaitse all oleva loomastiku ja linnustiku-, rahva tervise ja elukeskkonna ning eraomandi huve. Valitsus ei saa nimetada ühtki projekti "riigi eriplaneeringuks", kui see sama projekt kahjustab otseselt ja mitmes aspektis riigi huve. 

Hetkel, planeeritakse laskemoonatööstus, mitte "kaitsetööstuspark", rajada eraettevõtete poolt riigi maadele järgmistel tingimustel:

*	Eesti Vabariik finantseerib suurtes summades eraettevõtlust toetuste näol. 
*	Eesti Vabariik ehitab välja infrastruktuuri.
*	Eesti Vabariik annab rohevõrgustikus asuva riigimaa eraettevõtete kasutusse pikaajaliselt, isegi terveks järgnevaks sugupõlveks.
*	Eesti Vabariik ostab samadelt eraettevõtetelt laskemoona vaba turu hinnaga, kus tulu saavad vaid antud eraettevõtete omanikud, sh välisinvestorid.

Valitsus ja Kaitseinvesteeringute Keskus toimib antud lahenduse puhul täielikult riiki kahjustades, kasutades seadusandlust erahuvide läbi surumiseks. Lisaks rikub selliselt üles ehitatud äri vaba turu konkurentsi tingimusi, mis on vastuolus Eesti õigusriigis kehtiva hea tava põhimõtetega. 

2. Toodetav lõhkeaine sisaldab RDX, mis põhjustab laialdast ning pikaajalist keskkonnareostust. Lisaks on planeeritud 5-10 kg lõhkeaine lõhkamine rohevõrgustiku alal, vabas õhus välistatud, kuna 7-8 km kaugusel asuvad merikotkaste elupaigad ning rändlindude pesitsusalad e Tõstamaa maastikukaitseala. Pesitsevate lindude pesitsus rahu saab olema rikutud suure müra tõttu. 

3. Kaitseinvesteeeringute Keskus ja Vabariigi valitsus ei ole nn Kaitsetööstuspargi planeerimise etapil toiminud avalikkuse ees läbipaistvalt. Avalikel koosolekutel on oluline info jäetud avaldamata, paljudele küsimustele ei ole antud vastuseid, info on eksitav, planeerimisprotsess on teostatud pinnapealselt ja kiirustades. 
Näiteks on KIK avaldanud juba 2024. aasta sügisel, et  planeeritava Kaitsetööstuspargi raames on makstud toetusi vähemalt 5-le eraettevõttele, sadades miljonites. Avalikel koosolekutel on avalikkusele väidetud, et konkreetsed eraettevõtted ei ole veel välja valitud ja need pole tänaseks teada.

Vabariigi valitsus on kinnitanud Kaitsetööstuse projekti enne avaliku arvamuse esitamise tähtaja lõppemist. 

Kõik eelnev on vastuolus Eesti Vabariigis, kui õigusriigis, kehtiva hea tava reeglitega ja jätab rahvale mulje, et Vabariigi valitsus ning KIK ei seisa Eesti Vabariigi ja rahva huvide eest.

Riigimehelikkust soovides. Lugupidamisega
Tiina Kägo
Janne Rantanen
Tiiu Kägo